(10)

Na temelju ocjene programa konvergencije u skladu s Uredbom (EZ) br. 1466/97 Vijeće smatra da je makroekonomski scenarij na kojem se temelje projekcije proračuna u programu donekle optimističan. Projekcije rasta mađarskih vlasti za 2013. i 2014. od 0,7 %, odnosno 1,9 %, više su za oko pola postotnog boda u usporedbi s predviđanjima službi Komisije u proljeće 2013. Cilj proračunske strategije utvrđen programom konvergencije jest osigurati održivu korekciju prekomjernog deficita do roka u 2012. koji je utvrdilo Vijeće u skladu s Preporukom Vijeća u okviru postupka u slučaju prekomjernog deficita od 13. ožujka 2012. te neprekidno poštovanje srednjoročnog cilja (MTO). Mađarska je poduzela znatne fiskalne napore u 2012. te je rezultatom proračunskog deficita od 1,9 % BDP-a premašila cilj deficita od 2,5 % BDP-a koji je preporučilo Vijeće, djelomično zbog dodatnih jednokratnih prihoda od 0,2 % BDP-a uz one koji su već bili potvrđeni u vrijeme te preporuke Vijeća. Međutim, korektivne mjere za 2012. i dalje su se, posebno one najavljene u jesen 2012., uglavnom koncentrirale na prihode, ponajprije s naglaskom na odabrane sektore, otvarajući pitanja o održivosti napora konsolidacije. Prema predviđanju službi Komisije iz proljeća 2013., potrebni su daljnji napori u 2013. i 2014. za korekciju prekomjernog deficita na održiv način. Nakon objave predviđanja službi Komisije u proljeće 2013. vlada je usvojila novi paket korekcija s naglaskom na rashodima koji se temelji na ažuriranoj ocjeni Komisije te se predviđa da će deficit ostati ispod praga od 3 % BDP-a s novim mjerama u 2013. i 2014. Program konvergencije izmijenio je MTO od strukturnog salda od - 1,5 % na - 1,7 % BDP-a. Novi MTO usklađen je sa zahtjevima Pakta o stabilnosti i rastu. Mađarska je zabilježila strukturni saldo od - 0,7 % BDP-a u 2012., to jest mnogo više od svojeg revidiranog MTO-a, a prema predviđanjima službi Komisije u proljeće 2013. strukturni saldo ostat će u skladu s MTO-om tijekom trajanja prognoze te biti na - 1,1 % u 2013. i - 1,8 % u 2014. Na osnovi mjera usvojenih nakon predviđanja službi Komisije u proljeće 2013. strukturni saldo također bi mogao ostati iznad MTO-a u 2014. Stopa rasta državnih rashoda u 2013. i 2014., bez diskrecijskih mjera na strani prihoda, bit će općenito u skladu s referentnom srednjoročnom stopom mogućeg rasta BDP-a, ali se očekuje da će je znatno premašiti u 2015. i 2016. Referentno mjerilo za rashode Pakta o stabilnosti i rastu stoga se neće ostvariti u te dvije godine. Prema planovima vlade omjer javnog duga i BDP-a neprekidno će se smanjivati tijekom razdoblja programa sa 79,2 % u 2012. na 77,2 % u 2014. te dalje na 73,4 % u 2016., to jest ostat će iznad 60 % referentne vrijednosti BDP-a. Nasuprot tomu, prema predviđanjima službi Komisije u proljeće 2013., uzimajući u obzir rizike planova konsolidacije, očekuje se samo marginalan pad na 78,9 % BDP-a u 2014., koji bi trebao biti oko 0,5 postotnih bodova niži s novim korektivnim mjerama. Mađarska će biti u prijelaznom razdoblju od 2013. u pogledu usklađenosti s kriterijem duga, a prema predviđanjima službi Komisije u proljeće 2013. ostvaruje dovoljan napredak prema usklađivanju s kriterijima duga u 2013. i 2014.